पूर्व गवर्नर मलिक बोले- जिसने शिकायत की उसे ही परेशान कर रही जांच एजेंसी
Jammu and Kashmir Former Governor Satyapal Malik  Associates CBI raid CBI ने बुधवार को जम्मू-कश्मीर के पूर्व गवर्नर सत्यपाल मलिक के करीबियों के यहां छापा मारा। ये कार्रवाई मलिक के जम्मू-कश्मीर का राज्यपाल रहने के दौरान इंश्योरेंस घोटाले से जुड़ी है।
जम्मू-कश्मीर के इंश्योरेंस और किरू हाइड्रो प्रोजेक्ट स्कैम से जुड़े केस में CBI ने बुधवार को जम्मू-कश्मीर, दिल्ली और राजस्थान में 12 ठिकानों पर छापेमारी की।
तलाशी पूर्व गवर्नर सत्यपाल मलिक के मीडिया सलाहकार रहे सुनक बाली के घर भी हुई। मलिक ने इस पर कहा- यह दुर्भाग्यपूर्ण है कि CBI इस मामले में शिकायतकर्ता को परेशान कर रही है। सुनक बिना किसी सरकारी वेतन के जम्मू-कश्मीर में मेरे सेक्रेटरी थे।
ये मामला तब सामने आया था जब सत्यपाल मलिक 23 अगस्त 2018 से लेकर 30 अक्टूबर 2019 तक जम्मू-कश्मीर के राज्यपाल थे। मलिक ने खुद इस मामले की शिकायत की थी।
उन्होंने कहा था कि फाइलों को मंजूरी देने के बदले उन्हें 150-150 करोड़ रुपए की पेशकश की गई थी। CBI ने इस पर केस दर्ज किया था। सत्यपाल मलिक के भी बयान दर्ज किए थे।
क्या है इंश्योरेंस स्कैम मामला
मलिक ने जिन दो फाइलों का जिक्र किया था, उसके बारे में कभी खुलकर नहीं बताया। रिपोर्ट के मुताबिक, सत्यपाल मलिक सरकारी कर्मचारियों, पेंशनर्स और पत्रकारों के लिए लाए गए ग्रुप हेल्थ इंश्योरेंस पॉलिसी से जुड़ी एक फाइल का जिक्र कर रहे थे। इसमें अनिल अंबानी के नेतृत्व वाली रिलायंस जनरल इंश्योरेंस कंपनी शामिल थी।
मलिक ने रिलायंस के साथ डील कैंसिल कर दी थी
बाद में मलिक ने कुछ गड़बड़ी के अंदेशे को देखते हुए रिलायंस जनरल इंश्योरेंस कंपनी के साथ यह डील कैंसिल कर दी थी। दो दिन बाद गवर्नर ने एंटी-करप्शन ब्यूरो को इस डील की जानकारी देते हुए कहा था कि वो इस कॉन्ट्रैक्ट की तह तक जांच-पड़ताल करे कि क्या इसमें किसी तरह का भ्रष्टाचार हुआ है?
RSS का भी लिया था नाम, फिर मांगी थी माफी
इश्योरेंस स्कैम मामले में मलिक ने एक कार्यक्रम में RSS का भी नाम लिया था। इस बात का जिक्र उन्होंने पिछले साल 17 अक्टूबर को राजस्थान के झुंझुनू में एक सम्मान समारोह में किया था। इस दौरान उन्होंने कहा था कि इंश्योरेंस वाली डील में राष्ट्रीय स्वयं सेवक संघ (RSS) का एक पदाधिकारी भी शामिल था।
बाद में भास्कर को दिए एक इंटरव्यू में मलिक ने राष्ट्रीय स्वयं संघ (RSS) से माफी मांग ली थी। मलिक का कहना था कि 300 करोड़ रुपए की रिश्वत ऑफर किए जाने के मामले का RSS से कोई मतलब नहीं। उनसे गलती हो गई और वे माफी चाहते हैं।
सत्यपाल मलिक से जुड़ी ये खबरें भी पढ़ें...
पूर्व राज्यपाल ने कहा- पुलवामा अटैक के वक्त शूटिंग में बिजी थे मोदी, मुझे कुछ बोलने नहीं दिया 
पुलवामा अटैक के वक्त PM नरेंद्र मोदी कॉर्बेट नेशनल पार्क में अपनी शूटिंग करवा रहे थे। बाहर आकर PM ने एक ढाबे से फोन कर मुझे पूछा- क्या हुआ? मैंने कहा था- ये हमारी गलती से हुआ। मलिक ने यह भी कहा था, देश बहुत गलत आदमी के हाथ में है। यदि किसान एक नहीं हुआ और केंद्र में बैठी सरकार दोबारा सत्ता में आ गई तो किसान नहीं बचेंगे। उनका बस चला तो सबसे पहले खेती को खत्म कर देंगे। पढ़ें पूरी खबर...
सत्यपाल मलिक के आरोपों पर CBI ने 10 महीने पहले देशभर में 16 जगह रेड की थी
CBI ने जम्मू-कश्मीर के किश्तवाड़ में किरू हाइड्रो परियोजना से जुड़े रिश्वतखोरी के मामले में 10 महीने पहले देशभर में 16 स्थानों पर छापे मारे थे। राज्य के तत्कालीन राज्यपाल सत्यपाल मलिक ने प्रोजेक्ट के सिविल वर्क का ठेका देने के बदले रिश्वत की पेशकश का आरोप लगाया था। पढ़ें पूरी खबर...
अमित शाह ने सत्यपाल को दिया था जवाब- सत्ता में रहते क्यों नहीं जागी अंतरात्मा
शाह ने मलिक के खुलासों से जुड़े सवाल पर कहा कि आपको उनसे ये भी पूछना चाहिए कि उनको ये सारी बातें हमारा साथ छोड़ने के बाद ही क्यों याद आ रही हैं? उन्होंने कहा कि अंतरात्मा उस वक्त क्यों जागृत नहीं होती जब लोग सत्ता में होते हैं। शाह ने सत्यपाल मलिक की विश्वसनीयता पर सवाल उठाते हुए कहा कि इस पर जनता को सोचना चाहिए। पढ़ें पूरी खबर...